

REPUBLIKA HRVATSKA

ŽUPANIJSKO DRŽAVNO ODVJETNIŠTVO U VARAŽDINU

Varaždin, Braće Radić 2

Broj: P-37/2024-6

Varaždin, 11. listopada 2024.

LK/LK

Na temelju članka 4. Uredbe o raspisivanju i provedbi javnog natječaja i internog oglasa u državnoj službi ("Narodne novine" broj 78/2017, 89/2019, 155/2023), te sukladno oglasu broj P-37/2024-6 od 11. listopada 2024. za prijam u državnu službu na određeno nepuno radno vrijeme u Županijskom državnom odvjetništvu u Varaždinu na radno mjesto zapisničar u državnom odvjetništvu - 1 izvršitelj/ica, objavljuje se sljedeća

OBAVIJEST

o opisu poslova i podacima o plaći radnog mjesta, sadržaju i načinu testiranja, te pravnim izvorima za pripremu kandidata za testiranje

1. OPIS POSLOVA RADNOG MJESTA ZAPISNIČARA U DRŽAVNOM ODVJETNIŠTVU

Zapisničar u državnom odvjetništvu obavlja poslove zapisničara u prethodnom postupku, te druge poslove i to pisanje tipskih dopisa na temelju predloška i naredbe državnog odvjetnika ili zamjenika, unos podataka u CTS, sređivanje i predaje spisa na otpremu, unos podataka u upisnik za vrijeme dežurstva, obavlja sve daktilografske poslove po diktatu, prepisivanje rukopisa i drugih tekstova, prijepis sa diktafona, obavlja poslove zapisničara, obavlja upis dokumenata u računalni sustav i izrađuje jednostavnije (digitalne) dokumente, izrađuje potrebne obrasce za izvješća, za razne obavijesti, popunjava određene obavijesti prema propisanim obrascima pod nadzorom odgovorne osobe, te obavlja i druge poslove.

1. PODACI O PLAĆI RADNOG MJESTA

Na temelju članka 11. Zakona o plaćama u državnoj službi i javnim službama (Narodne novine broj 155/2023.) plaća službenika i namještenika sastoji se od osnovne plaće i dodataka na osnovnu plaću utvrđenih tim Zakonom te ostalih primitaka u skladu s tim Zakonom i općim propisom o radu.

Sukladno članku 12. stavku 2. Zakona o plaćama u državnoj službi i javnim službama osnovna plaća je umnožak koeficijenta za obračun plaće radnog mjesta na koje je službenik i namještenik raspoređen ili za koje je sklopio ugovor o radu i osnovice za obračun plaće.

Na temelju članka 18. stavka 1. Zakona o plaćama u državnoj službi i javnim službama dodatak za radni staž iznosi 0,5% na osnovnu plaću za svaku navršenu godinu radnog staža.

Koeficijent za obračun plaće utvrđen je člankom 23. Uredbe o nazivima radnih mjesta, uvjetima za raspored i koeficijentima za obračun plaće u državnoj službi (Narodne novine broj 22/2024., 33/2024.) te za radno mjesto zapisničara u državnom odvjetništvu iznosi 1,44 (Tablica 2. Posebna radna mjesta u državnoj službi).

Sukladno članku 12. stavku 4. Zakona o plaćama u državnoj službi i javnim službama službeniku i namješteniku koji radi u nepunom radnom vremenu, pripada plaća razmjerno radnom vremenu na koje je zaposlen.

1. SADRŽAJ I NAČIN TESTIRANJA

Testiranje kandidata za radno mjesto zapisničar u državnom odvjetništvu u Županijskom državnom odvjetništvu u Varaždinu sastoji se od provjere znanja, sposobnosti i vještina kandidata (pisani dio testiranja) i razgovora Komisije za provedbu javnog natječaja (u daljnjem tekstu Komisija) s kandidatima (intervju).

Testiranju mogu pristupiti oni kandidati koji pravovremeno dođu u zakazani dan i vrijeme. Po dolasku na testiranje od kandidata će biti zatraženo predočenje odgovarajuće isprave radi utvrđivanja identiteta. Kandidati koji ne mogu dokazati identitet ne mogu pristupiti testiranju.

Vrijeme i mjesto održavanja testiranja objavit će se najmanje pet dana prije dana određenog za testiranje, na web-stranici Ministarstva pravosuđa, uprave i digitalne transformacije ([mpudt.gov.hr](http://mpu.gov.hr)) i na web stranici Državnog odvjetništva Republike Hrvatske ([www.dorh.hr](http://www.dorh.hr)).

Za vrijeme pisanog dijela testiranja kandidatima nije dozvoljeno napuštati prostoriju u kojoj se obavlja testiranje, razgovarati s ostalim kandidatima, koristiti se zakonima te koristiti mobitel ili druga komunikacijska sredstva.

Zbog povrede navedenih pravila kandidat će biti udaljen s provjere znanja, dok postignuti rezultat Komisija neće priznati niti ocijeniti.

Testiranje sastoji se od dva dijela.

Prva faza testiranja sastoji se od pisane provjere poznavanja organizacije rada u državnom odvjetništvu (Zakon o državnom odvjetništvu i Poslovnik državnog odvjetništva) u trajanju od 15 minuta, bez mogućnosti korištenja literature. Radi provjere znanja ispunjava se test sa 10 pitanja, te se dodjeljuje 1 bod za svaki točan odgovor, što znači da kandidat na navedenom testiranju može dobiti ukupno 10 bodova.

Kandidati koji su u prvoj fazi testiranja ostvarili 5 bodova i više, pristupiti će drugoj fazi testiranja.

Druga faza testiranja sastoji se od provjere poznavanja rada na računalu u ukupnom trajanju od 10 minuta - pisanje po prijepisu u internetskom programu Intersteno.

U ovom dijelu testiranja dodjeljuje se od 0 do 10 bodova, a potrebno je najmanje 5 bodova kako bi kandidati mogli pristupiti razgovoru s Komisijom (intervju).

Na razgovor (intervju) pozvat će se oni kandidati koji su zadovoljili na provjeri znanja, sposobnosti i vještina u prvoj i drugoj fazi testiranja.

Raspored održavanja razgovora s Komisijom biti će utvrđen po završetku pisanog dijela testiranja, o čemu će kandidati biti obaviješteni.

Razgovor s komisijom (intervju) posebno se boduje dodjeljivanjem određenog broja bodova od 0 do 10, a smatra se da je kandidat zadovoljio ako je dobio najmanje 5 bodova.

Nakon provedenog testiranja i razgovora (intervjua) komisija utvrđuje rang listu kandidata prema ukupnom broju ostvarenih bodova na testiranju i razgovoru (intervju).

Komisija dostavlja županijskoj državnoj odvjetnici izvješće o provedenom postupku koje potpisuju svi članovi Komisije. Uz izvješće se prilaže rang lista kandidata prema ukupnom broju bodova ostvarenih na testiranju i razgovoru (intervju).

O prijmu u državnu službu izabranog kandidata županijska državna odvjetnica donosi rješenje koje će biti dostavljeno svim kandidatima javnom objavom na web stranici Državnog odvjetništva Republike Hrvatske ([www.dorh.hr](http://www.dorh.hr)) i Ministarstva pravosuđa, uprave i digitalne transformacije ([mpudt.gov.hr](http://mpu.gov.hr)). Dostava se smatra objavljenom istekom osmog dana od dana javne objave na web stranici Ministarstva pravosuđa, uprave i digitalne transformacije.

1. PRAVNI IZVORI ZA PRIPREMU KANDIDATA ZA TESTIRANJE
2. Zakon o državnom odvjetništvu (Narodne novine broj 67/2018. i 21/2022.)
   * Opće odredbe, članci 1.-11.
   * Ustrojstvo, članci 12.-13.
   * Odjeli, odsjeci i stalne službe, članci 14.-19.
   * Nadležnost, članci 29.-34.
   * Čuvanje tajnosti podataka, članci 58.-60.
   * Državni službenici i namještenici, članci 122.-128.
3. Poslovnik državnog odvjetništva (Narodne novine broj 128/2019.)
   * Opće odredbe, članci 1.-4.
   * Ustrojstvene jedinice, članci 26., 45. i 46.
   * Raspored poslova, članci 53.-58.
   * Klasificirani podatak, članci 76.-87.

- Sastavljanje državnoodvjetničkih pismena, članci 94.-99.

- Pečat, žig, štambilji i znak državnog odvjetništva, članci 100.-103.

- Rad pisarnice i korištenje sustava CTS-a, članci 210.-238., 260.-262.

ŽUPANIJSKO DRŽAVNO ODVJETNIŠTVO U VARAŽDINU